दुसऱ्या महायुद्धात रशियाने बर्लिनपर्यंत धडक मारल्याने पराभव स्पष्ट दिसताच हिटलरने 1945 मध्ये त्याच्या बंकरमध्ये सायनाईड घेऊन आणि स्वत:ला गोळी मारून घेत आत्महत्या केली होती. मात्र, काही जणांच्या मते हिटलर नंतरही काही वर्षे जिवंत होता. हिटलरच्या दाताचे तुकडे मॉस्कोमध्ये जतन करून ठेवले आहेत. फ्रान्सच्या संशोधकांनी या दातांच्या तुकड्यावर संशोधन करून हिटलरचा मृत्यू निर्विवादपणे 1945 मध्येच झाल्याचा निर्वाळा दिला आहे. "या संशोधनामुळे आपण आता इतर तर्क लावणे बंद करूया. तो पाणबुडीच्या साह्याने गुप्तपणे अर्जेंटिनाला गेला नाही अथवा अंटार्क्‍टिकावरही लपून बसला नव्हता,' असे या संशोधन पथकातील प्राध्यापक फिलीप चार्लीअर यांनी सांगितले. या पथकाने केलेले संशोधन युरोपीयन जर्नल या विज्ञानविषयक नियतकालिकात प्रसिद्ध झाले आहे.